รัฐบาลไทย-ข่าวทำเนียบรัฐบาล-กรมศุลกากรจับเฮโรอีน 32 กิโลกรัม มูลค่ากว่า 200 ล้านบาท ที่ท่าเรือกรุงเทพ
วันจันทร์ที่ 12 มิถุนายน 2566
12/06/2566
กรมศุลกากรจับเฮโรอีน 32 กิโลกรัม มูลค่ากว่า 200 ล้านบาท ที่ท่าเรือกรุงเทพ
กรมศุลกากรร่วมแถลงข่าวการตรวจยึดยาเสพติดให้โทษประเภท 1 (เฮโรอีน) (มูลค่า ณ ประเทศปลายทาง) ณ ศูนย์เอกซเรย์และเทคโนโลยีศุลกากร สํานักงานศุลกากรท่าเรือกรุงเทพ กรมศุลกากร
วันนี้ (10 มิถุนายน 2566) เวลา 13.00 น. นายพันธ์ทอง ลอยกุลนันท์ รองอธิบดี รักษาการในตําแหน่งที่ปรึกษาด้านการพัฒนาและบริหารการจัดเก็บภาษี ในฐานะโฆษกกรมศุลกากร พร้อมด้วยพ.ต.อ.ณรัชต์พล เลิศรัชตะปภัสร์ ผู้อํานวยการสํานักงานศุลกากรท่าเรือกรุงเทพ นายถวัลย์ รอดจิตต์ ผู้อํานวยการกองสืบสวนและปราบปราม พันตํารวจเอก พลเดช สังข์ศิริ ผู้กํากับการ 3 กองคับการตํารวจปราบปรามยาเสพติด 1 พันตํารวจโท กิตติคุณ พ่วงนาคพันธุ์ ผู้อํานวยการส่วนปฏิบัติการข่าว และปราบปรามยาเสพติด 6 สํานักงานคณะกรรมการป้องกันและปราบปรามยาเสพติด และ Mr. Joel Carruthers ที่ปรึกษาสํานักงานพิทักษ์เขตแดนออสเตรเลีย (Australian Border Force – ABF) ประจําสถานเอกอัครราชทูตออสเตรเลียประจําประเทศไทย และเรือโท ศิรรินทร์ ชัยสินอัครยศ รองผู้อํานวยการฝ่ายปฏิบัติการเรือและสินค้า ท่าเรือกรุงเทพ ร่วมแถลงข่าวการตรวจยึดยาเสพติดให้โทษประเภท 1 (เฮโรอีน) (มูลค่า ณ ประเทศปลายทาง) ณ ศูนย์เอกซเรย์และเทคโนโลยีศุลกากร สํานักงานศุลกากรท่าเรือกรุงเทพ กรมศุลกากร
นายพันธ์ทอง ลอยกุลนันท์ รองอธิบดีกรมศุลกากร รักษาการในตําแหน่งที่ปรึกษาด้านการพัฒนาและบริหารการจัดเก็บภาษี ในฐานะโฆษกกรมศุลกากร เปิดเผยว่า จากปัญหาการลักลอบส่งออกยาเสพติดที่ปรากฏในปัจจุบัน กรมศุลกากรในฐานะหน่วยงานที่มีหน้าที่ป้องกันและปราบปรามการลักลอบนําเข้า - ส่งออกยาเสพติด ประกอบกับมีคําสั่งศูนย์อํานวยการป้องกันและปราบปรามยาเสพติดแห่งชาติ ที่ 11/2564 แต่งตั้งอธิบดี
กรมศุลกากรเป็นประธานอนุกรรมการ กรมศุลกากรจึงเร่งรัดดําเนินมาตรการต่าง ๆ เพื่อสกัดกั้นการลักลอบเคลื่อนย้ายยาเสพติดข้ามชาติให้ได้ผลอย่างเป็นรูปธรรม ทั้งนี้ สํานักงานศุลกากรท่าเรือกรุงเทพ จึงเปิดยุทธการ“สทก. ท้ารบ สยบไพรี” เพื่อปิดกั้นเส้นทางและปราบปรามเครือข่ายลักลอบลําเลียงยาเสพติด ร่วมกับหน่วยงานที่เกี่ยวข้อง โดยเมื่อวันที่ 9 มิถุนายน 2566 เวลา 16.00 น. สํานักงานศุลกากรท่าเรือกรุงเทพ ร่วมกับกองสืบสวนและปราบปราม กรมศุลกากร พบสินค้าต้องสงสัยที่มีความเสี่ยงสูงในการลักลอบลําเลียงยาเสพติดไปยังต่างประเทศ โดยสําแดงชนิดสินค้าเป็นแผ่นแปะบรรเทาอาการปวด (Pain Relieving Patch) ส่งออกทางท่าเรือกรุงเทพ ประเทศไทย ปลายทางเมลเบิร์น (Melbourne) ประเทศออสเตรเลีย ซึ่งตรงกับเงื่อนไขความเสี่ยง จึงทําการเอกซเรย์ และพบความผิดปกติภายในสินค้าดังกล่าว จึงได้ดําเนินการตรวจสอบทางกายภาพโดยละเอียด พบยาเสพติดให้โทษ ประเภท 1 (เฮโรอีน) มีลักษณะเป็นผงสีขาวบรรจุอยู่ในซองพลาสติกใส ภายในบรรจุภัณฑ์แผ่นแปะบรรเทาอาการปวด น้ําหนักรวมสิ่งห่อหุ้มประมาณ 32 กิโลกรัม หากส่งออกไปยังประเทศออสเตรเลีย จะมีมูลค่าในราคาขายสูงถึง 200 ล้านบาท จึงได้ร่วมกันกับสํานักงานคณะกรรมการป้องกันและปราบปรามยาเสพติด (ป.ป.ส.) กองบัญชาการตํารวจปราบปรามยาเสพติด (บช.ปส.) ตรวจยึดพร้อมทั้งขยายผลหาผู้เกี่ยวข้องต่อไป
โฆษกกรมศุลกากร กล่าวต่ออีกว่า สําหรับผลงานการตรวจยึดจับกุมการลักลอบส่งออกยาเสพติดของสํานักงานศุลกากรท่าเรือกรุงเทพ นับตั้งแต่ต้นปี 2565 จนถึงปัจจุบัน ครั้งนี้ นับเป็นการจับกุม ครั้งที่ 5 รวมมูลค่าปลายทางทั้งหมดกว่า 2,000 ล้านบาท อย่างไรก็ตาม กรมศุลกากรและหน่วยงานที่เกี่ยวข้องจะร่วมมือกันสกัดกั้นเครือข่ายลักลอบลําเลียงยาเสพติดข้ามชาติอย่างเข้มงวด เพื่อปกป้องสังคมและประเทศชาติให้ปลอดภัย